171 var skráður í Urriðavatnssundið og 159 luku keppni . Laugardaginn 28. júlí 2018 fór fram hið árlega Urriðavatnssund , en sundið er hluti af Landvættaröðinni og hefur verið haldið síðan 2013 . Var metþátttaka í sundinu í ár , en samtals voru 171 þátttakandi í sundinu , 102 konur og 69 karlar . Af skráðum keppendum luku 159 sundi . Það var Hákon Jónsson sem lauk sundi fyrstur á tímanum 40 : 21 og Hafdís Sigurðardóttir lauk sundi fyrst kvenna á tímanum 42 : 51 . Heimamaðurinn Eiríkur Stefán Einarsson synti venju samkvæmt á sundskýlu einni fata , en ekki í sundgalla eins og gjarnan tíðkast , og lauk sundinu á tímanum 1:07:43 . Eiríkur Stefán er sá fyrsti sem vitað er um að hafi þreytt sund yfir Urriðavatn , en hann gerði það fyrst sumarið 2010 . Fjöldi sjálfboðaliða tók þátt í ađ sjá um að allt gengi vel fyrir sig á meðan á sundinu stóð , bæði úti í vatninu og uppi á bökkum þess . Við heitu pottana voru konur úr Kvenfélaginu Bláklukku með heilsusamlegar veitingar fyrir sundgarpana þegar sundi lauk . Urriðavatnssundið er hluti af Landvættaröðinni , eins og áður sagði , en í henni eru einnig Bláa lónsþrautin , Fossavatnsgangan og Jökulsárhlaupið . Til að fá titilinn Landvættur verður að ljúka öllum þrautunum fjórum á 12 mánaða tímabili .